Publiek gewaarsku oor tronkposte-slenterArgieffoto Zach Modise, nasionale kommissaris van die departement van korrektiewe dienste, het die publiek gewaarsku teen ŉ slenter oor beskikbare poste by die departement. ŉ Aantal werksoekers is glo bedrieg deur beloftes van poste en leierskapsgeleenthede by die departement van korrektiewe dienste wat nie bestaan nie. “Die oortreders het van sosialemediaplatforms gebruik gemaak om die poste te bemark,” het Modise in ŉ verklaring gesê. Hy doen ŉ beroep op die publiek om met wetstoepassingsagentskappe te werk wat tans ondersoek instel na dié “misleidende advertensies en ander verwante onwettige en kriminele dade”. Die bedrieërs het glo ŉ administrasiefooi van R150 gehef om poste in die departement te verseker. “Daar is geen koste aan verbonde om aansoek te doen vir poste in die departement van korrektiewe dienste of enige ander staatsdepartement nie,” het Modise gesê. “Dit is onwettig om geld te vra. Wetgewing vereis ook van enige persoon wat inligting het oor korrupte en bedrieglike aktiwiteite om dit dadelik by die owerhede aan te meld.” Die persone wie se name in die valse advertensies genoem word, is nie op die databasis van korrektiewe beamptes nie en is onbekend aan die departement. “Soortgelyke voorvalle kan by die departement van menslike hulpbronne aangemeld word by 012 305 2000 om ŉ bydrae te lewer tot die bestaande ondersoek, of meld die saak aan by 0800 701 701,” het hy bygevoeg. Modise het gesê enige vakante poste of ander geleenthede word deur hoofstroommedia of die departement se eie webwerf en interne e-poskennisgewings bemark.